Meesterbrein agter beleggingslenter later gevonnisPatrick Stapleton. (Foto: Facebook/ Patrick Stapleton) Patrick Stapleton, die meesterbrein agter ŉ bedrieglike beleggingskema wat voornemende beleggers miljoene rand uit die sak gejaag het, sal nou eers later vandeesmaand gevonnis word. Die 65-jarige Stapleton het vandeesweek vir die soveelste keer in die gespesialiseerde handelshof in Durban verskyn voordat die saak tot 22 Augustus uitgestel is. Voorvonnisverslae sal dan ingehandig word. Stapleton sal ook moontlik dan gevonnis word, sê Natasha Ramkisson-Kara, woordvoerder van die Nasionale Vervolgingsgesag (NVG) in KwaZulu-Natal. Stapleton is in Junie aan bedrog skuldig bevind nadat hy 145 voornemende beleggers uit meer as R11 miljoen bedrieg het. Beleggers is onder die indruk gebring dat hulle geld belê in die ontwikkeling van ŉ eiesoortige mynvoertuig en ŉ verf‑onderneming onderskeidelik. Die beleggers het gevolglik groot bedrae geld in die Dynamic Group se bankrekening gedeponeer en is reuse‑bedrae in rente-uitbetalings beloof. Dié het egter nooit gerealiseer nie. Stapleton, sy seun, Luke (42), en sy vrou, Shannon Dicks, is in 2017 in verband met die slenter in hegtenis geneem. Luke sou later teen sy pa getuig en is in April 2017 aan bedrog skuldig bevind nadat hy ŉ pleitooreenkoms met die staat aangegaan het. Dicks is vrygespreek.